“กทม.” เร่งปูพรมตรวจ “โควิด” เชิงรุก หลังพบกลุ่มเสี่ยงจากระบบ “BKK COVID-19”
"กทม." เร่งปูพรมตรวจ "โควิด" เชิงรุก หลังพบกลุ่มเสี่ยงจากระบบคัดกรอง "BKK COVID-19"
"กทม." เร่งปูพรมตรวจ "โควิด" เชิงรุก หลังพบกลุ่มเสี่ยงจากระบบคัดกรอง "BKK COVID-19"
17 เม.ย. 2563

ร.ต.อ.พงศกร ขวัญเมือง โฆษกกรุงเทพมหานคร (กทม.) เปิดเผยว่า กรุงเทพมหานครได้เพิ่มความเข้มข้นโครงการ BKK COVID-19 ในระยะที่ 2 (Phase 2) เพื่อเข้าถึงกลุ่มเสี่ยงที่จะติดเชื้อไวรัสโควิด-19 ให้ได้มากที่สุดและรวดเร็วที่สุด โดยการลงพื้นที่ปูพรมตรวจคัดกรองเชิงรุกบนหลักการที่ว่า ถ้าหากสามารถตรวจกลุ่มเสี่ยงได้มากเท่าไร ก็สามารถทำให้ผู้ที่ป่วยรู้ตัวเร็วขึ้น เมื่อผู้ที่ป่วยรู้ตัวเร็วขึ้น ก็จะเข้ารับการรักษาได้เร็วขึ้น และเมื่อรักษาเร็วขึ้น ก็สามารถป้องกันการแพร่กระจายของเชื้อได้มากขึ้น
ทั้งนี้ การปูพรมตรวจจะเริ่มจากผู้ที่มีความเสี่ยงสูงก่อน เนื่องจากตัวเลขของผู้ป่วยรายใหม่ในทุกวันนี้ เป็นผู้ที่มีประวัติสัมผัสเสี่ยง อาทิ คนที่มีประวัติเป็นคนในครอบครัวเดียวกับผู้ป่วยรายเก่า คนที่ทำงานที่เดียวกัน หรือคนที่ทำกิจกรรมร่วมกัน จึงต้องทำการตรวจคนกลุ่มนี้ก่อน หลังจากนั้นจึงขยายไปยังกลุ่มอาชีพที่มีความเสี่ยง และกลุ่มพื้นที่ที่มีความเสี่ยงต่อไป
ส่วนกลุ่มที่ไม่มีประวัติสัมผัสใกล้ชิด แต่มีอาการเข้าข่ายหรือคิดว่ามีความเสี่ยง สามารถใช้ระบบ BKK COVID-19 ผ่านทางเว็บไซต์ http://bkkcovid19.bangkok.go.th เพื่อทำการคัดกรองและประเมินความเสี่ยงในเบื้องต้น
โดยระบบจะแบ่งการดำเนินการออกเป็น การคัดกรองผ่านแบบประเมินประวัติเสี่ยง และการคัดกรองผ่านแบบประเมินอาการ ซึ่งเป็นแบบทดสอบที่ออกแบบโดยทีมแพทย์ นักวิชาการ ร่วมกับกรุงเทพมหานคร และเป็นแบบฟอร์มที่ใช้จริงในโรงพยาบาลเพื่อการสอบสวนโรคของกลุ่มเสี่ยง
จากนั้นเมื่อประเมินผลแล้ว ระบบจะวิเคราะห์ว่าบุคคลนั้นจะอยู่ในกลุ่มใด จาก 4 กลุ่ม ได้แก่ กลุ่มไม่พบประวัติเสี่ยง (สีเขียว) กลุ่มเฝ้าระวัง (สีเหลือง) กลุ่มเสี่ยง (สีส้ม) และกลุ่มเข้าเกณฑ์สงสัย (สีแดง) เพื่อดำเนินการต่อให้เหมาะสม หากระบบประเมินว่ามีความเสี่ยง เจ้าหน้าที่จะโทรไปสอบถามอาการ ให้ความรู้ และทำการยืนยันอาการ
หากเจ้าหน้าที่ทำการประเมินแล้วพบว่าเป็นผู้ที่ต้องได้รับการตรวจ ระบบจะนัดผู้ที่ต้องได้รับการตรวจมาตรวจอาการด้วยวิธีการเก็บตัวอย่างสารคัดหลั่ง (SWAB) ที่จมูกและปาก และส่งไปทำ LAB ที่คณะแพทยศาสตร์วชิรพยาบาล มหาวิทยาลัยนวมินทราธิราช ซึ่งเป็นสถานที่ในการทำ LAB ที่ได้มาตรฐาน โดยระบบจะจัดพื้นที่ที่อยู่ใกล้บ้านของผู้ที่ต้องได้รับการตรวจ เพื่อความสะดวกของประชาชนไม่ต้องเดินทางไปโรงพยาบาล และช่วยลดความเสี่ยงในการแพร่กระจายของเชื้อ
ทั้งนี้ กรุงเทพมหานครจะเก็บข้อมูลทั้งหมดของผู้เข้าใช้ระบบ BKK COVID-19 ซึ่งมีผลประเมินว่าต้องได้รับการตรวจเป็นความลับ เพื่อไม่ให้เกิดผลกระทบในการใช้ชีวิตประจำวันร่วมกับบุคคลอื่น
สำหรับการตรวจผ่านระบบการประเมินตนเอง การโทร.สอบถามอาการและยืนยันอาการ การตรวจปูพรมให้ถึงที่บ้านหรือชุมชนของผู้ที่ต้องได้รับการตรวจ และการรักษาพยาบาล ทุกขั้นตอนข้างต้นนั้นฟรี ไม่มีค่าใช้จ่าย เพียงแค่เข้ามาใช้บริการระบบผ่าน BKK COVID-19 โดยขอให้มั่นใจว่ากรุงเทพมหานคร และทุกฝ่ายที่เกี่ยวข้อง จะพยายามอย่างเต็มที่ในทุกวิถีทางเพื่อดูแลประชาชนทุกท่านอย่างดีที่สุด เพื่อผ่านพ้นวิกฤตการระบาดของโรคติดเชื้อไวรัสโคโรนา 2019 (โควิด-19) ไปด้วยกัน